
ఇస్లామాబాద్ : పాకిస్థాన్ ముస్లిం లీగ్ - నవాజ్ పార్టీ అధ్యక్షుడు, మాజీ ప్రధాన మంత్రి నవాజ్ షరీఫ్ కీలక నిర్ణయం తీసుకున్నారు. నవాజ్ షరీఫ్పై సుప్రీంకోర్టు అనర్హత వేటు వేసిన నేపథ్యంలో ఆయనకు బదులుగా మరొకరిని నియమించాలని ఎన్నికల కమిషన్ కోరింది. దీంతో పార్టీ అధ్యక్ష పదవిని తన సోదరుడు షహబాజ్ షరీఫ్కు కట్టబెట్టాలని నవాజ్ నిర్ణయించారు. పీఎంఎల్-ఎన్ సీనియర్ నేత రజా జఫరుల్ హక్ మీడియాతో మాట్లాడుతూ తమ పార్టీ నూతన అధ్యక్షుడిగా షహబాజ్ షరీఫ్ (65) నియమితులు కాబోతున్నట్లు తెలిపారు. లాహోర్లో త్వరలో జరిగే పార్టీ సమావేశంలో అధికారికంగా ఈ నిర్ణయాన్ని ప్రకటించబోతున్నట్లు తెలిపారు. పార్టీకి సంబంధించిన నిర్ణయాలు తీసుకునే అన్ని అవకాశాలు ఇప్పటికీ నవాజ్ షరీఫ్కే ఉన్నాయి. అయినప్పటికీ ఆయన ప్రధాన నిర్ణయాలు తీసుకునే ముందు పార్టీని సంప్రదిస్తున్నారు.పనామా పేపర్స్ కుంభకోణంలో గత నెల 28న సుప్రీంకోర్టు తీర్పు వెలువడింది. ఆయన ప్రధాన మంత్రి పదవికి అనర్హుడని సుప్రీంకోర్టు స్పష్టం చేసింది. స్థానిక చట్టాల ప్రకారం ఆయన నేషనల్ అసెంబ్లీలో తన స్థానాన్ని కోల్పోయారు. అదేవిధంగా పార్టీ పదవులను కూడా నిర్వహించరాదు.

islamabad : pakisthan muslim leag - nawaj party adhyakshudu, maji pradhaana mantri nawaj sharif keelaka nirnayam teesukunnaru. nawaj sharifpy supreenkortu anarhata vetu vesina nepathyamlo aayanaku badulugaa marokarini niyaminchaalani ennikala kamishan korindi. deentho party adhyaksha padavini tana sodarudu shahabaj sharifku kattabettaalani nawaj nirnayinchaaru. pml-en seanier netha raja jafarul hak meediatho maatlaadutuu tama party noothana adhyakshudigaa shahabaj sharif (65) niyamitulu kaabotunnatlu telipaaru. lahorlo twaralo jarige party samavesamlo adhikaarikamgaa ee nirnayaanni prakatinchabothunnatlu telipaaru. paarteeki sambandhinchina nirnayaalu teesukune anni avakaasaalu ippatikee nawaj sharifke unnaayi. ayinappatiki aayana pradhaana nirnayaalu teesukune mundu paartiini sampradistunnaaru.panama papers kumbhakonamlo gatha nela 28na supreenkortu teerpu veluvadindi. aayana pradhaana mantri padaviki anarhudani supreenkortu spashtam chesindi. sthaanika chattala prakaaram aayana neshanal assembleelo tana sthaanaanni kolpoyaru. adevidhamgaa party padavulanu kuudaa nirvahincharaadu.